Byrjum á því að útskýra þetta orð ; klekjur . Orðið varð ofaná þegar ég skaut hjálparbeiðni út á veraldarvefinn yfir smellna þýðingu á enska orðinu emerger . Ég hef afskaplega lítið íslenskubit yfir því að notast við þetta smellna orð , því það er þá jafnt á komið með því og enska orðinu ; hvorugt finnst í orðabókum . Merking orðsins vísar til skordýra sem eru alveg við það að klekjast út sem fullvaxta skordýr . Klekjur eru hvorki ákveðin tegund skordýra né skilgreint lífsstig þeirra í líffræðilegum skilningi . Í þeim skilningi sem mig langar að leggja í orðið nær það yfir þetta stutta skeið og atferli þegar púpur ýmissa skordýra rísa upp að yfirborði vatnsins til að taka á sig síðustu myndbreytinguna , þ.e. að verða að fullvaxta einstaklingi . Veiðiflugur sem líkja eftir þessu atferli geta verið af öllum mögulegum tegundum ; straumflugur , votflugur , púpur og þurrflugur . Allar flugur sem hægt er að veiða á eða rétt undir yfirborði vatnsins geta sem sagt talist vera klekjur . Það að setja hér niður nokkur orð um klekjur eru engin stórkostleg vísindi , þetta fyrirbrigði hafa veiðimenn þekkt frá því fyrstu veiðiflugurnar komu fram . Klassískar votflugur eru t.d. alveg tilvaldar klekjur , ekki síst þegar þær eru s.k. soft hackle þar sem mjúkt hringvafið leggst aftur með búkinum og tifar í vatninu , rétt eins og púpa skordýrs sem er að brjótast upp að yfirborðinu . Reyndar eru alls ekki allar púpur sem brjótast eitthvað um á leið sinni upp að yfirborðinu . Sumar þeirra eru ósköp rólegar á leiðinni , líða bara áreynslulaust upp að yfirborðinu og reyna að láta sem minnst fyrir sér fara . Þegar þannig ber undir getur verið óhætt að eiga léttar púpur í boxinu , t.d. óþyngt Héraeyra eða Killer Bug . En hvaða skordýr eru það sem haga sér svona ? Jú , það má eiginlega segja að öll skordýr sem taka fullkominni myndbreytingu taki sig til á púpustiginu og rísi upp að yfirborðinu til að taka síðustu myndbreytingunni . Þeirra á meðal eru algengasta silungafæðan hér á landi , vorflugur og mýflugur . Fæst skordýr sem taka ófullkominni myndbreytingu staldra svona við á leið sinni upp á yfirborðið því þau breytast beint úr gyðlu í fullvaxta flugu . Þeirra á meðal eru steinflugur og dægurflugur . Klekjur halda sig mest á innan við 15 sm. dýpi í vatninu og það er því um að gera að veiða þessar flugur með flotlínu , taum í góðu meðallagi ( 9 fet ) og stilla inndráttinn af miðað við þær púpur sem eru á ferðinni . Meira um það síðar .